Carlos sommer dadelik weer op wenpadCarlos Alcaraz. Foto: Twitter. Carlos Alcaraz het sy eerste wedstryd terug op die baan gewen toe hy vir Laslo Dere met 6-2, 4-6 en 6-2 in ŉ ATP250-toernooi in Buenos Aires geklop het. Die 19-jarige Spanjaard was sedert November op die krukkelys nadat hy ŉ maagspierbesering in die kwarteindstryd van die Parys-meesterstoernooi opgedoen het. “Dit is ŉ super gevoel om weer te wen. Ek moes vir ŉ hele ruk die aksie van langs die baan dophou – sonder enige wedstryde of kompetisie. Ek is baie dankbaar om uiteindelik my eerste oorwinning van 2023 te behaal. Hoewel die voormalige wêreldnommereenspeler nog nie op alle suiers gevuur het nie – hy het immers die tweede stel verloor – het hy goed op die baan beweeg en ŉ paar kragtige houe afgevuur. Tot groot vermaak van die Argentynse toeskouers. “Ek is baie gelukkig om in Buenos Aires te wees en ek het glad nie soveel ondersteuning verwag nie. Die toeskouers het my energievlakke ŉ definitiewe hupstoot gegee en hopelik kan ek op hierdie vertoning voortbou.” Alcaraz het met verlede jaar se Amerikaanse Ope-titel die jongste speler nóg geword om die eerste plek op die ATP-ranglys te beklee. “Ja, 2022 was ŉ baie goeie jaar vir my. Ek het onder meer my doelwit bereik [om die wêreld se voorste speler te word], maar dit is ook belangrik om ander doelwitte vir jouself te stel. Ek is nog jonk en ek wil graag beter speel; daarom moet ek aanhou oefen en vorentoe kyk.” Hy speel Vrydag in een van die toernooi se kwarteindstryde teen Dusan Lajovic. Uitslae: Cameron Norrie klop Facundo Diaz Acosta met 4-6, 7-5 en 7-6 Dominic Thiem klop Alex Molcan met 7-6 en 6-3 Carlos Alcaraz klop Laslo Dere met 6-2, 4-6 en 6-2 Officially back ????️????️????️@carlosalcaraz gets his first victory of the year after defeating Laslo Djere 6-2 4-6 6-2 ????@ArgentinaOpen | #ArgOpen2023 pic.twitter.com/hEVZ4ibOCP — ATP Tour (@atptour) February 16, 2023